ธปท.ปรับเกณฑ์เปิดสาขาแบงก์ยืดหยุ่นขึ้น
ธปท.ปรับหลักเกณฑ์การเปิดสาขาของธนาคารพาณิชย์ให้ยืดหยุ่น ช่วยลดต้นทุนทางการเงิน
28 มี.ค. 2556

ธปท.ปรับหลักเกณฑ์การเปิดสาขาของธนาคารพาณิชย์ให้ยืดหยุ่น ช่วยลดต้นทุนทางการเงิน
นางสาลินี วังตาล ผู้ช่วยผู้ว่าการ สายกำกับสถาบันการเงิน เปิดเผยว่า เนื่องจากปัจจุบันธนาคารพาณิชย์ มีแนวโน้มการให้บริการทางการเงินไปสู่ลูกค้ารายย่อยมากขึ้น ธนาคารแห่งประเทศไทยจึงได้ปรับปรุงหลักเกณฑ์เกี่ยวกับรูปแบบการเปิดสาขาของธนาคารพาณิชย์ให้มีความยืดหยุ่นมากขึ้น และสิ้นเปลืองค่าใช้จ่ายน้อยลง
ที่ผ่านมาสาขาของธนาคารพาณิชย์จะต้องให้บริการ รับฝากเงิน ถอนเงิน โอนเงิน และเปิด-ปิดบัญชีเงินฝาก ครบทั้ง 4 ประเภท เป็นผลให้การตั้งสาขามีต้นทุนค่อนข้างสูงในเรื่องสถานที่ อุปกรณ์คอมพิวเตอร์ รวมทั้งต้องมีพนักงานเป็นจำนวนหลายคน ธนาคารแห่งประเทศไทยตระหนักถึงข้อจำกัดนี้ จึงได้ปรับหลักเกณฑ์การตั้งสาขาธนาคารพาณิชย์ให้สามารถเลือกให้บริการอย่างใดอย่างหนึ่งก็ได้ เช่น ให้กู้ยืมเพียงอย่างเดียวโดยไม่ต้องรับฝากเงินหรือโอนเงินก็ได้ และสาขาแต่ละแห่งไม่จำเป็นต้องทำธุรกรรมเหมือนกัน ขึ้นอยู่กับรูปแบบการทำธุรกิจในแต่ละพื้นที่ของแต่ละธนาคาร
ทั้งนี้ เพื่อช่วยให้ธนาคารพาณิชย์สามารถขยายเครือข่ายสาขาให้ครอบคลุมพื้นที่ต่าง ๆ ในประเทศไทยได้กว้างขวางขึ้น ซึ่งจะส่งผลให้สาขาธนาคารพาณิชย์สามารถให้กู้ยืม และให้บริการทางการเงินแก่กิจการรายย่อยและประชาชนทั่วไปอย่างมีประสิทธิภาพมากขึ้นได้ในระยะต่อไป
อย่างไรก็ตาม ในการขออนุญาตจัดตั้งสาขารูปแบบใหม่ตามที่กล่าวข้างต้น ธนาคารพาณิชย์ยังคงต้องคำนึงถึงการบริหารความเสี่ยง การรักษาชื่อเสียงภาพพจน์ที่ดี รวมถึงการให้ความเป็นธรรมแก่ลูกค้าของธนาคารให้อยู่ในมาตรฐานที่ธนาคารแห่งประเทศไทยได้เคยกำหนดไว้แล้วด้วย